BEC วางมาตรการความปลอดภัย พร้อมสั่งพนักงาน Work from Home หวังสกัดการแพร่ระบาดโควิด-19
BEC วางมาตรการความปลอดภัย พร้อมสั่งพนักงาน Work from Home หวังสกัดการแพร่ระบาดโควิด-19
26 มี.ค. 2563

บริษัท บีอีซี เวิลด์ จำกัด (มหาชน) หรือ BEC เปิดเผยว่า สถานีโทรทัศน์ไทยทีวีสีช่อง 3 กำหนดนโยบายเพื่อความปลอดภัยในการปฏิบัติหน้าที่ของพนักงาน จากการแพร่ระบาดของเชื้อโควิด-19 ที่กำลังเป็นวงกว้างในขณะนี้ ซึ่งนโยบายเพื่อความปลอดภัยจากเชื้อโควิด-19 นั้นมีทั้งการฉีดพ่นน้ำยาฆ่าเชื้อในอาคารสำนักงานและสตูดิโอมาอย่างต่อเนื่องเพื่อให้ปลอดเชื้อในระหว่างปฏิบัติงาน รวมถึงการจัดให้มีประกันสุขภาพจากเชื้อไวรัสโควิด-19 แก่พนักงานและนักแสดงทุกคนทำให้เกิดความอุ่นใจในการดูแลตัวเอง
นอกจากนี้ยังมีการออกนโยบายให้พนักงานทำงานจากที่บ้าน หรือ Work from Home Policy เพื่อลดการที่พนักงานต้องเดินทางและใช้บริการรถสาธารณะที่อาจเกิดความเสี่ยงต่อการรับเชื้อได้ โดยทุกนโยบายดังกล่าว ช่อง 3 คำนึงถึงความปลอดภัยของพนักงานเป็นสำคัญ ซึ่งรวมถึงเป็นการช่วยสังคมให้เกิดโอกาสแพร่ระบาดของเชื้อให้น้อยที่สุด
ด้าน นายอริยะ พนมยงค์ กรรมการผู้อำนวยการ BEC กล่าวว่า “สถานการณ์แพร่ระบาดของเชื้อโควิด-19 ทำให้เราต้องมีการปรับตัวในการทำงานอย่างมาก ทั้งพนักงานที่อยู่ในฝ่ายรายการและการออกอากาศ และพนักงานที่เป็น Back Office เพื่อให้ทุกคนได้ทั้งงานและได้ทั้งความปลอดภัยจากการทำงาน ซึ่งก่อนหน้านี้เราได้ออกมาตรการต่าง ๆ เพื่อให้ความมั่นใจกับพนักงานว่าสามารถมาทำงานอย่างสบายใจ ในออฟฟิศที่สะอาดปลอดเชื้อ และเพิ่มความมั่นใจมากขึ้นให้กับพนักงานด้วยการซื้อประกันโรคจากเชื้อ โควิด-19 ให้กับพนักงานทุกคน และขณะนี้ได้มีการออกนโยบายทำงานจากที่บ้านมาตั้งแต่ต้นสัปดาห์ เพื่อให้พนักงานทำงานที่เคหสถานเพื่อลดความเสี่ยงจากการเดินทางมาปฏิบัติงานอีกด้วย”
โดย ช่อง 3 ได้ประกาศ Work From Home ตั้งแต่ต้นสัปดาห์ หลังจากเห็นว่าสถานการณ์ผู้ติดเชื้อเพิ่มสูงขึ้นมาก โดยขอให้พนักงานที่ไม่มีความจำเป็นต้องทำงานที่สถานี ได้ทำงานที่บ้านเพื่อเป็นการลดการเดินทางออกนอกเคหสถาน โดยมีการนำเทคโนโลยีมาช่วยให้ระบบการทำงานที่สามารถเชื่อมโยงกันได้ระหว่างบ้านและที่ทำงาน เพื่อให้ทุกส่วนงานยังคงปฏิบัติงานได้อย่างต่อเนื่อง โดยสามารถที่จะประชุมและติดต่อกันได้ตลอด มาตรการ Work from Home นี้ทำให้ลดการเดินทางไปในพื้นที่สาธารณะ ซึ่งเป็นกลยุทธ์ที่ทำให้เกิด Social Distance ที่ดี และลดความเสี่ยงที่จะได้รับเชื้อในระหว่างการเดินทางไปกลับที่ทำงาน
นอกจากนี้ช่อง 3 ยังได้จัดทำประกันสุขภาพโควิท-19 ขึ้นให้กับพนักงานและนักแสดงในกลุ่ม บีอีซีเวิลด์ ทุกท่าน โดยมีระยะเวลาคุ้มครอง 1 ปี เพื่อให้พนักงานเกิดความอุ่นใจและเป็นการแทนความห่วงใยที่บริษัทได้เล็งเห็นสุขภาพของพนักงานซึ่งเป็นบุคคลกรที่สำคัญของสถานีฯ
ส่วยสถานที่ทำงานซึ่งตั้งอยู่ที่อาคารมาลีนนท์ ถนนพระรามสี่ ก็มีมาตรการที่เข้มข้นมาตลอดตั้งแต่เดือนกุมภาพันธ์เมื่อเริ่มเห็นการแพร่ระบาดที่มากขึ้น อาทิ มีการฉีดพ่นน้ำยาฆ่าเชื้อในส่วนของสำนักงาน ห้องออกอากาศ สตูดิโอ รวมถึงฉีดน้ำยาฆ่าเชื้อในพื้นที่ส่วนกลางของอาคารสัปดาห์ละ 2 ครั้งเพื่อให้สามารถครอบคลุมได้ตลอดสัปดาห์ มีการทำความสะอาดเครื่องใช้สำนักงานส่วนกลางด้วยแอลกอฮอล์ทุก 1 ชั่วโมง มีการกำหนดจุดยืนในลิฟท์โดยสารให้ยืนห่างกัน และโดยสารไม่เกิน 8 คน มีจุดบริการแอลกอฮอล์ ในทุกชั้น ณ บริเวณโถงลิฟท์ รวมถึงมีการคัดกรองผู้เข้าอาคารโดยการวัดอุณหภูมิทุกคนทุกครั้งที่เข้าอาคาร การคัดกรองด้วยแบบสอบถามหากพบว่ามีความเสี่ยงทางอาคารจะขอไม่ให้เข้าอาคาร